CELEX: 32020R0772
Language: ro
Date: 2020-06-11 00:00:00
Title: Regulamentul (UE) 2020/772 al Comisiei din 11 iunie 2020 de modificare a anexelor I, VII și VIII la Regulamentul (CE) nr. 999/2001 al Parlamentului European și al Consiliului în ceea ce privește măsurile de eradicare vizând encefalopatiile spongiforme transmisibile la caprine și la rasele pe cale de dispariție (Text cu relevanță pentru SEE)

12.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 184/43
               
            
         REGULAMENTUL (UE) 2020/772 AL COMISIEI
         din 11 iunie 2020
         de modificare a anexelor I, VII și VIII la Regulamentul (CE) nr. 999/2001 al Parlamentului European și al Consiliului în ceea ce privește măsurile de eradicare vizând encefalopatiile spongiforme transmisibile la caprine și la rasele pe cale de dispariție
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf și articolul 23a litera (m),
         întrucât:
         
                     (1)
                  
                  
                     Regulamentul (CE) nr. 999/2001 stabilește reglementări pentru prevenirea, controlul și eradicarea encefalopatiilor spongiforme transmisibile („EST-uri”) la animale.
                  
               
                     (2)
                  
                  
                     Capitolul B din anexa VII la regulamentul respectiv stabilește măsurile care trebuie luate în urma confirmării prezenței unui caz de EST la bovine, ovine și caprine. În situația în care se confirmă existența unui caz de scrapie clasică la o ovină sau o caprină, exploatația trebuie să facă obiectul condițiilor prevăzute la una dintre cele trei opțiuni din anexa VII capitolul B punctul 2.2.2.
                  
               
                     (3)
                  
                  
                     Opțiunea 2 impune uciderea și distrugerea completă a tuturor ovinelor și caprinelor din exploatație, cu excepția ovinelor care au un genotip de proteină prionică care îi conferă rezistență la scrapia clasică.
                  
               
                     (4)
                  
                  
                     La 5 iulie 2017, Autoritatea Europeană pentru Siguranța Alimentară (EFSA) a adoptat un aviz științific (2) privind rezistența genetică la EST a caprinelor. În conformitate cu avizul EFSA, datele experimentale și de pe teren sunt suficient de solide pentru a concluziona că alelele K222, D146 și S146 conferă rezistență genetică împotriva tulpinilor de scrapie clasică care sunt cunoscute ca fiind prezente în mod natural în rândul populației de caprine din UE. Avizul EFSA concluzionează că gestionarea focarelor de scrapie clasică care afectează efectivele de caprine s-ar putea baza pe selecția animalelor rezistente din punct de vedere genetic, într-un mod similar cu cel prevăzut în prezent în Regulamentul (CE) nr. 999/2001 pentru ovine.
                  
               
                     (5)
                  
                  
                     Prin urmare, este adecvat să se modifice capitolul B din anexa VII la Regulamentul (CE) nr. 999/2001 pentru a introduce posibilitatea de a restricționa uciderea și distrugerea caprinelor numai la cele care sunt susceptibile la scrapia clasică. Este necesar ca statele membre să stabilească în fiecare caz în parte animalele care necesită să fie exceptate de la ucidere și distrugere, în conformitate cu rezistența lor genetică la boală.
                  
               
                     (6)
                  
                  
                     Avizul EFSA evidențiază faptul că, deși reproducerea în scop de obținere a rezistenței poate fi un instrument eficient de control al scrapiei clasice la caprine, având în vedere frecvența mică a prezenței acestor alele la cele mai multe rase, este posibil ca presiunea mare de selecție să aibă un efect negativ asupra diversității genetice. Prin urmare, avizul recomandă ca măsurile de creștere a rezistenței genetice într-o populație de caprine să fie adoptate la nivelul statelor membre, în funcție de rasa în cauză (3). Prin urmare, este necesar ca statele membre să fie în măsură să își conceapă propria lor strategie de reproducere pe baza frecvenței prezenței alelelor care conferă rezistență genetică la scrapia clasică în cadrul populației lor de caprine.
                  
               
                     (7)
                  
                  
                     În urma recomandării EFSA, în cazul apariției unui focar de scrapie într-o exploatație unde se cresc caprine, este necesar ca statele membre să decidă, pe baza strategiei de reproducere, măsurile specifice care trebuie puse în aplicare pentru a crește rezistența genetică a populației de caprine din exploatația respectivă.
                  
               
                     (8)
                  
                  
                     Directiva 89/361/CEE a Consiliului (4) a fost abrogată prin Regulamentul (UE) 2016/1012 al Parlamentului European și al Consiliului (5) începând cu 1 noiembrie 2018. Acest regulament, la articolul 2 alineatul (24), stabilește o definiție a „rasei pe cale de dispariție”, care înseamnă o rasă locală, recunoscută de un stat membru ca fiind pe cale de dispariție, adaptată genetic la unul sau la mai multe sisteme sau medii de producție tradiționale din statul membru respectiv și al cărei statut pe cale de dispariție este stabilit științific de un organism care deține competențele și cunoștințele necesare în domeniul raselor pe cale de dispariție.
                  
               
                     (9)
                  
                  
                     Prin urmare, este adecvat să se modifice în consecință punctul 1 din anexa I la Regulamentul (CE) nr. 999/2001 și să se înlocuiască, în capitolul B din anexa VII și în capitolul A din anexa VIII la respectivul regulament, trimiterile la Directiva 89/361/CEE cu trimiteri la Regulamentul (UE) 2016/1012 și expresia „rasă locală în pericol de abandon”, astfel cum se prevede la articolul 7 alineatul (2) și alineatul (3) din Regulamentul delegat (UE) nr. 807/2014 al Comisiei (6), cu expresia „rasă pe cale de dispariție”, astfel cum este definită la articolul 2 alineatul (24) din Regulamentul (UE) 2016/1012.
                  
               
                     (10)
                  
                  
                     Prin urmare, este necesar ca anexele I, VII și VIII la Regulamentul (CE) nr. 999/2001 să fie modificate în consecință.
                  
               
                     (11)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexele I, VII și VIII la Regulamentul (CE) nr. 999/2001 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 147, 31.5.2001, p. 1.
         
            (2)  EFSA Journal 2017;15(8):4962.
         
            (3)  EFSA Journal 2017;15(8):4962, p. 4.
         
            (4)  Directiva 89/361/CEE a Consiliului din 30 mai 1989 privind animalele din speciile ovină și caprină reproducătoare de rasă pură 
         (JO L 153, 6.6.1989, p. 30).
         
            (5)  Regulamentul (UE) 2016/1012 al Parlamentului European și al Consiliului din 8 iunie 2016 privind condițiile zootehnice și genealogice aplicabile ameliorării animalelor de reproducție de rasă pură, a porcilor de reproducție hibrizi și a materialului germinativ provenit de la acestea, comerțului cu acestea și introducerii lor în Uniune și de modificare a Regulamentului (UE) nr. 652/2014 și a Directivelor 89/608/CEE și 90/425/CEE ale Consiliului, precum și de abrogare a anumitor acte în sectorul ameliorării animalelor („Regulamentul privind ameliorarea animalelor”) (JO L 171, 29.6.2016, p. 66).
         
            (6)  Regulamentul delegat (UE) nr. 807/2014 al Comisiei din 11 martie 2014 de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii (JO L 227, 31.7.2014, p. 1).
      
      
         
            ANEXĂ
            Anexele I, VII și VIII la Regulamentul (CE) nr. 999/2001 se modifică după cum urmează:
            
                        1.
                     
                     
                        Punctul 1 din anexa I se modifică după cum urmează:
                        
                                    (a)
                                 
                                 
                                    teza introductivă se înlocuiește cu următorul text:
                                    
                                                „1.
                                             
                                             
                                                În sensul prezentului regulament se aplică următoarele definiții prevăzute în Regulamentul (CE) nr. 1069/2009 al Parlamentului European și al Consiliului (*1), Regulamentul (UE) nr. 142/2011 al Comisiei (*2), Regulamentul (CE) nr. 178/2002 al Parlamentului European și al Consiliului (*3), Regulamentul (CE) nr. 767/2009 al Parlamentului European și al Consiliului (*4), Directiva 2006/88/CE a Consiliului (*5) și Regulamentul (UE) 2016/1012 al Parlamentului European și al Consiliului (*6):
                                             
                                          
                                       (*1)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1)."
                        
                                    
                                       (*2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1)."
                        
                                    
                                       (*3)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1)."
                        
                                    
                                       (*4)  Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (JO L 229, 1.9.2009, p. 1)."
                        
                                    
                                       (*5)  Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14)."
                        
                                    
                                       (*6)  Regulamentul (UE) 2016/1012 al Parlamentului European și al Consiliului din 8 iunie 2016 privind condițiile zootehnice și genealogice aplicabile ameliorării animalelor de reproducție de rasă pură, a porcilor de reproducție hibrizi și a materialului germinativ provenit de la acestea, comerțului cu acestea și introducerii lor în Uniune și de modificare a Regulamentului (UE) nr. 652/2014 și a Directivelor 89/608/CEE și 90/425/CEE ale Consiliului, precum și de abrogare a anumitor acte în sectorul ameliorării animalelor («Regulamentul privind ameliorarea animalelor») (JO L 171, 29.6.2016, p. 66).”;"
                        
                                 
                              
                                    (b)
                                 
                                 
                                    se adaugă următoarea literă (f):
                                    
                                                „(f)
                                             
                                             
                                                definiția «rasei pe cale de dispariție» de la articolul 2 alineatul (24) din Regulamentul (UE) 2016/1012.”
                                             
                                          
                              
                  
                        2.
                     
                     
                        În anexa VII, capitolul B se modifică după cum urmează:
                        
                                    (a)
                                 
                                 
                                    la punctul 2.2.2, paragraful introductiv se înlocuiește cu următorul text:
                                    „Dacă ESB și scrapia atipică sunt excluse în conformitate cu metodele și protocoalele de laborator stabilite în anexa X capitolul C partea 3 punctul 3.2, exploatația este supusă condițiilor prevăzute la litera (a). În plus, în temeiul deciziei statului membru responsabil pentru exploatație, exploatația este supusă condițiilor fie de la opțiunea 1 menționată la litera (b), fie de la opțiunea 2 menționată la litera (c), fie de la opțiunea 3 menționată la litera (d). În cazul unei exploatații cu un efectiv mixt de ovine și caprine, statul membru responsabil de exploatație poate decide să aplice condițiile uneia dintre opțiuni la ovinele din exploatație și o opțiune diferită la caprinele din exploatație:”;
                                 
                              
                                    (b)
                                 
                                 
                                    la punctul 2.2.2, penultimul paragraf de la litera (b) se înlocuiește cu următorul text:
                                    „Se permite deplasarea animalelor menționate la punctele (i) și (ii) de la exploatație către abator.”
                                 
                              
                                    (c)
                                 
                                 
                                    la punctul 2.2.2, litera (c) se înlocuiește cu următorul text:
                                    
                                                „(c)
                                             
                                             
                                                Opțiunea 2 – uciderea și distrugerea completă doar a animalelor susceptibile
                                                Genotiparea proteinei prionice a tuturor ovinelor și caprinelor prezente în exploatație, cu excepția mieilor și a iezilor mai mici de trei luni, cu condiția ca ele să fie sacrificate pentru consum uman cel târziu la vârsta de trei luni.
                                                Uciderea și distrugerea completă, fără întârziere, a tuturor ovinelor și/sau caprinelor, a embrionilor și a ovulelor identificate în urma investigației menționate la punctul 1 litera (b) a doua și a treia liniuță, cu excepția:
                                                
                                                            —
                                                         
                                                         
                                                            berbecilor de reproducere cu genotip ARR/ARR;
                                                         
                                                      
                                                            —
                                                         
                                                         
                                                            oilor de reproducere care au cel puțin o alelă ARR și nu au alela VRQ și, în cazul în care aceste oi de reproducere sunt gestante în momentul investigației, mieilor născuți ulterior de acestea, dacă genotipurile lor îndeplinesc cerințele prezentului paragraf;
                                                         
                                                      
                                                            —
                                                         
                                                         
                                                            ovinelor care au cel puțin o alelă ARR și sunt destinate exclusiv sacrificării pentru consum uman;
                                                         
                                                      
                                                            —
                                                         
                                                         
                                                            caprinelor care poartă cel puțin una dintre următoarele alele: K222, D146 și S146;
                                                         
                                                      
                                                            —
                                                         
                                                         
                                                            în cazul în care statul membru responsabil de exploatație decide astfel, a mieilor și iezilor mai mici de trei luni, cu condiția ca aceștia să fie sacrificați pentru consum uman cel mai târziu când împlinesc vârsta de trei luni.
                                                         
                                                      Animalele cu vârstă de peste 18 luni ucise pentru distrugere se testează pentru depistarea EST în conformitate cu metodele și protocoalele de laborator stabilite în anexa X capitolul C partea 3 punctul 3.2, astfel cum se prevede în anexa III capitolul A partea II punctul 5.
                                                Prin derogare de la condițiile menționate la primul și al doilea paragraf de la opțiunea 2, statele membre pot decide să aplice, în schimb, măsurile menționate la subpunctele (i), (ii) și (iii):
                                                
                                                            (i)
                                                         
                                                         
                                                            să înlocuiască uciderea și distrugerea completă a animalelor menționate la al doilea paragraf de la opțiunea 2 prin sacrificarea lor pentru consum uman, dacă:
                                                            
                                                                        —
                                                                     
                                                                     
                                                                        animalele sunt sacrificate pentru consum uman pe teritoriul statului membru responsabil de exploatație;
                                                                     
                                                                  
                                                                        —
                                                                     
                                                                     
                                                                        toate animalele în vârstă de peste 18 luni sacrificate pentru consum uman se testează pentru depistarea EST în conformitate cu metodele și protocoalele de laborator stabilite în anexa X capitolul C partea 3 punctul 3.2;
                                                                     
                                                                  
                                                      
                                                            (ii)
                                                         
                                                         
                                                            să amâne genotiparea și, ulterior, uciderea și distrugerea completă sau sacrificarea pentru consum uman a animalelor menționate la al doilea paragraf de la opțiunea 2, pentru o perioadă de cel mult trei luni. Această derogare poate fi aplicată în situațiile în care cazul index este confirmat aproape de începerea sezonului de fătat, cu condiția ca oile și/sau caprinele și noii lor născuți să fie izolați de ovine și/sau caprine din alte exploatații pe parcursul întregii perioade;
                                                         
                                                      
                                                            (iii)
                                                         
                                                         
                                                            să amâne uciderea și distrugerea completă sau sacrificarea pentru consum uman a animalelor menționate la al doilea paragraf al opțiunii 2 pentru o perioadă de maximum trei ani de la data confirmării cazului index, la efectivele de ovine și caprine și în exploatațiile în care ovinele și caprinele sunt crescute împreună. Aplicarea derogării prevăzute la prezentul paragraf se limitează la cazurile în care statul membru responsabil de exploatație consideră că situația epidemiologică nu poate fi remediată fără uciderea animalelor în cauză, dar că acest lucru nu poate fi efectuat imediat, având în vedere nivelul mic de rezistență al populației de ovine și caprine din exploatație, alături de alte aspecte, incluzând factori de natură economică. Berbecii de reproducție, alții decât cei cu genotipul ARR/ARR, se ucid sau se castrează fără întârziere. Toate măsurile posibile de creștere rapidă a rezistenței genetice la populațiile de ovine și/sau caprine din exploatație se pun în aplicare imediat, inclusiv creșterea și reformarea justificată a oilor pentru a crește frecvența alelei ARR și a elimina alela VRQ, precum și creșterea țapilor care poartă alelele K222, D146 sau S146. Statul membru responsabil de exploatație asigură faptul că numărul de animale care urmează să fie ucise la sfârșitul perioadei de amânare nu este mai mare decât era imediat după confirmarea cazului index. În cazul aplicării derogării prevăzute la prezentul paragraf, măsurile prevăzute la punctul 4 se aplică exploatației până la distrugerea completă sau sacrificarea pentru consum uman a animalelor menționate la al doilea paragraf de la opțiunea 2, după care se aplică restricțiile stabilite la punctul 3.
                                                         
                                                      După uciderea și distrugerea completă sau sacrificarea pentru consum uman a animalelor menționate la al doilea paragraf de la opțiunea 2, exploatația face obiectul condițiilor prevăzute la punctul 3.”;
                                             
                                          
                              
                                    (d)
                                 
                                 
                                    la punctul 2.2.2, litera (d) se înlocuiește cu următorul text:
                                    
                                                „(d)
                                             
                                             
                                                Opțiunea 3 – lipsa obligativității uciderii și distrugerii complete a animalelor
                                                Un stat membru poate decide să nu procedeze la uciderea și distrugerea completă a animalelor identificate în urma investigației prevăzute la punctul 1 litera (b) a doua și a treia liniuță în cazul îndeplinirii cel puțin a criteriilor de la una dintre următoarele patru liniuțe:
                                                
                                                            —
                                                         
                                                         
                                                            este dificil să se obțină ovine de înlocuire de sex masculin cu genotipul ARR/ARR și ovine femele care poartă cel puțin o alelă ARR și nicio alelă VRQ sau caprine care poartă cel puțin una dintre alelele următoare: K222, D146 și S146;
                                                         
                                                      
                                                            —
                                                         
                                                         
                                                            frecvența alelei ARR în rasa ovină sau în exploatație sau a alelelor K222, D146 sau S146 în rasa caprină sau în exploatație este mică;
                                                         
                                                      
                                                            —
                                                         
                                                         
                                                            acest lucru este considerat necesar pentru a evita consangvinizarea;
                                                         
                                                      
                                                            —
                                                         
                                                         
                                                            acest lucru este considerat necesar de către statul membru în urma unei analize temeinice a tuturor factorilor epidemiologici.
                                                         
                                                      Se determină genotipul proteinei prionice al tuturor ovinelor și caprinelor, până la maximum 50 din fiecare specie, în termen de trei luni de la data confirmării cazului index de scrapie clasică.
                                                Atunci când sunt detectate cazuri suplimentare de scrapie clasică într-o exploatație în care este aplicată opțiunea 3, statul membru reevaluează relevanța motivelor și criteriilor care stau la baza deciziei de a aplica opțiunea 3 în această exploatație. În cazul în care se ajunge la concluzia că aplicarea opțiunii 3 nu asigură un control adecvat al focarului epidemic, statul membru înlocuiește opțiunea 3 utilizată pentru gestionarea exploatației în cauză cu opțiunea 1 sau opțiunea 2, astfel cum se prevede la literele (b) și (c).
                                                Exploatația în care s-a decis aplicarea opțiunii 3 face imediat obiectul condițiilor prevăzute la punctul 4.
                                                Statele membre care permit recurgerea la opțiunea 3 în gestionarea focarelor epidemice de scrapie clasică păstrează evidențe referitoare la motivele și criteriile care stau la baza fiecărei decizii individuale de aplicare.”;
                                             
                                          
                              
                                    (e)
                                 
                                 
                                    punctul 3 se înlocuiește cu următorul text:
                                    
                                                „3.
                                             
                                             
                                                După uciderea și distrugerea completă sau sacrificarea pentru consum uman a tuturor animalelor identificate într-o exploatație în conformitate cu punctul 2.2.1, punctul 2.2.2 litera (b) sau punctul 2.2.2 litera (c) se aplică următoarele restricții:
                                             
                                          
                                                3.1.
                                             
                                             
                                                Exploatația face obiectul unui protocol de monitorizare intensificată a EST. Aceasta include testarea prezenței EST la animalele cu vârstă de peste 18 luni care au decedat sau au fost ucise în exploatație, dar nu în cadrul unei campanii de eradicare a bolii. Ovinele cu genotip ARR/ARR și caprinele care poartă cel puțin una dintre alelele K222, D146 sau S146 sunt exceptate. Testarea se efectuează în conformitate cu metodele și protocoalele de laborator stabilite în anexa X capitolul C partea 3 punctul 3.2.
                                             
                                          
                                                3.2.
                                             
                                             
                                                În exploatație pot fi introduse numai următoarele animale:
                                                
                                                            —
                                                         
                                                         
                                                            ovine de sex masculin cu genotip ARR/ARR;
                                                         
                                                      
                                                            —
                                                         
                                                         
                                                            ovine de sex feminin care poartă cel puțin o alelă ARR și nicio alelă VRQ;
                                                         
                                                      
                                                            —
                                                         
                                                         
                                                            caprine, cu condiția ca eliminarea totală animalelor să fi fost urmată de curățarea și dezinfectarea completă a tuturor spațiilor pentru adăpostirea animalelor.
                                                         
                                                      
                                          
                                                3.3.
                                             
                                             
                                                În exploatație se pot utiliza numai berbecii de reproducție și țapii de reproducție și materialul germinativ provenit de la ovine și caprine care se încadrează în următoarele categorii:
                                                
                                                            —
                                                         
                                                         
                                                            ovine de sex masculin cu genotip ARR/ARR;
                                                         
                                                      
                                                            —
                                                         
                                                         
                                                            material seminal de la berbeci cu genotipul ARR/ARR;
                                                         
                                                      
                                                            —
                                                         
                                                         
                                                            embrioni care poartă cel puțin o alelă ARR și nicio alelă VRQ;
                                                         
                                                      
                                                            —
                                                         
                                                         
                                                            țapii de reproducție și materialul germinativ de origine caprină, astfel cum sunt definite în măsurile stabilite de statul membru în vederea creșterii rezistenței genetice a populației de caprine din exploatație.
                                                         
                                                      
                                          
                                                3.4.
                                             
                                             
                                                Deplasarea animalelor din exploatație se autorizează fie în scopul distrugerii lor, fie sub rezerva îndeplinirii următoarelor condiții:
                                                
                                                            (a)
                                                         
                                                         
                                                            ieșirea următoarelor animale din exploatație este permisă pentru toate scopurile, inclusiv pentru reproducție:
                                                            
                                                                        —
                                                                     
                                                                     
                                                                        ovinele cu ARR/ARR;
                                                                     
                                                                  
                                                                        —
                                                                     
                                                                     
                                                                        oile care poartă o singură alelă ARR și nicio alelă VRQ, dacă sunt mutate în alte exploatații care sunt restricționate ca urmare a aplicării măsurilor în conformitate cu punctul 2.2.2 litera (b) (opțiunea 1), punctul 2.2.2 litera (c) (opțiunea 2) sau punctul 2.2.2 litera (d) (opțiunea 3);
                                                                     
                                                                  
                                                                        —
                                                                     
                                                                     
                                                                        caprinelor care poartă cel puțin una dintre următoarele alele: K222, D146 și S146;
                                                                     
                                                                  
                                                                        —
                                                                     
                                                                     
                                                                        caprinele, dacă sunt mutate în alte exploatații care sunt restricționate ca urmare a aplicării măsurilor în conformitate cu punctul 2.2.2 litera (b) (opțiunea 1), punctul 2.2.2 litera (c) (opțiunea 2) sau punctul 2.2.2 litera (d) (opțiunea 3);
                                                                     
                                                                  
                                                      
                                                            (b)
                                                         
                                                         
                                                            următoarele animale pot ieși din exploatație pentru a fi duse direct la sacrificare pentru consum uman:
                                                            
                                                                        —
                                                                     
                                                                     
                                                                        ovinele care poartă cel puțin o alelă ARR;
                                                                     
                                                                  
                                                                        —
                                                                     
                                                                     
                                                                        caprinele;
                                                                     
                                                                  
                                                                        —
                                                                     
                                                                     
                                                                        dacă statul membru decide astfel, mieii și iezii care nu au împlinit vârsta de trei luni la data sacrificării;
                                                                     
                                                                  
                                                                        —
                                                                     
                                                                     
                                                                        toate animalele în momentul în care statul membru a decis să aplice derogările prevăzute la punctul 2.2.2 litera (b) subpunctul (i) și punctul 2.2.2 litera (c) subpunctul (i);
                                                                     
                                                                  
                                                      
                                                            (c)
                                                         
                                                         
                                                            dacă statul membru decide astfel, mieii și iezii pot fi mutați într-o altă exploatație de pe teritoriul său numai în scopul îngrășării înainte de sacrificare, dacă se respectă următoarele condiții:
                                                            
                                                                        —
                                                                     
                                                                     
                                                                        exploatația de destinație nu conține alte ovine sau caprine decât cele care sunt îngrășate înainte de sacrificare;
                                                                     
                                                                  
                                                                        —
                                                                     
                                                                     
                                                                        la sfârșitul perioadei de îngrășare, mieii și iezii proveniți din exploatațiile care fac obiectul măsurilor de eradicare sunt transportați direct la un abator situat pe teritoriul aceluiași stat membru pentru a fi sacrificați înainte de a împlini vârsta de 12 luni.
                                                                     
                                                                  
                                                      
                                          
                                                3.5.
                                             
                                             
                                                Restricțiile stabilite la punctele 3.1‐3.4 continuă să se aplice exploatației:
                                                
                                                            (a)
                                                         
                                                         
                                                            până la data de la care exploatația nu mai deține decât ovine cu genotip ARR/ARR, cu condiția ca în exploatație să nu existe nicio caprină; sau
                                                         
                                                      
                                                            (b)
                                                         
                                                         
                                                            până la data la care toate caprinele din exploatație poartă cel puțin una dintre alelele K222, D146 sau S146, cu condiția să nu existe nicio ovină în exploatație; sau
                                                         
                                                      
                                                            (c)
                                                         
                                                         
                                                            până la data de la care exploatația nu mai deține decât ovine cu genotip ARR/ARR și toate caprinele din exploatație poartă cel puțin una dintre alelele K222, D146 sau S146; sau
                                                         
                                                      
                                                            (d)
                                                         
                                                         
                                                            într-o perioadă de doi ani de la data finalizării aplicării tuturor măsurilor menționate la punctul 2.2.1, punctul 2.2.2 litera (b) sau punctul 2.2.2 litera (c), cu condiția ca în această perioadă de doi ani să nu fie detectat niciun caz de EST în afara celor de scrapie atipică. Dacă în cursul perioadei de doi ani este confirmat un caz de scrapie atipică, exploatația este, de asemenea, supusă măsurilor prevăzute la punctul 2.2.3.”;
                                                         
                                                      
                                          
                              
                                    (f)
                                 
                                 
                                    punctul 4 se înlocuiește cu următorul text:
                                    
                                                „4.
                                             
                                             
                                                În urma deciziei de a pune în aplicare opțiunea 3 prevăzută la punctul 2.2.2 litera (d) sau derogarea prevăzută la punctul 2.2.2 litera (c) subpunctul (iii), exploatația face imediat obiectul următoarelor măsuri:
                                             
                                          
                                                4.1.
                                             
                                             
                                                Exploatația face obiectul unui protocol de monitorizare intensificată a EST. Acesta include testarea prezenței EST la animalele cu vârsta de peste 18 luni, care:
                                                
                                                            —
                                                         
                                                         
                                                            au fost sacrificate pentru consum uman;
                                                         
                                                      
                                                            —
                                                         
                                                         
                                                            au murit sau au fost ucise în exploatație, dar nu în cadrul unei campanii de eradicare a unei boli.
                                                         
                                                      Ovinele cu genotip ARR/ARR și caprinele care poartă cel puțin una dintre alelele K222, D146 sau S146 sunt exceptate. Testarea se efectuează în conformitate cu metodele și protocoalele de laborator stabilite în anexa X capitolul C partea 3 punctul 3.2.
                                             
                                          
                                                4.2.
                                             
                                             
                                                Se aplică condițiile prevăzute la punctele 3.2 și 3.3.
                                                Cu toate acestea, prin derogare de la punctele 3.2 și 3.3, un stat membru poate permite introducerea și utilizarea în exploatație a:
                                                
                                                            —
                                                         
                                                         
                                                            ovinelor de sex masculin și a materialului seminal al acestora care poartă cel puțin o alelă ARR și nicio alelă VRQ, inclusiv pentru reproducție;
                                                         
                                                      
                                                            —
                                                         
                                                         
                                                            ovinelor de sex feminin care nu poartă nicio alelă VRQ;
                                                         
                                                      
                                                            —
                                                         
                                                         
                                                            embrionilor care nu poartă nicio alelă VRQ;
                                                         
                                                      sub rezerva respectării următoarelor condiții:
                                                
                                                            —
                                                         
                                                         
                                                            rasa la care aparține animalul este una pe cale de dispariție;
                                                         
                                                      
                                                            —
                                                         
                                                         
                                                            rasa la care aparține animalul face obiectul unui program de reproducere care vizează conservarea rasei, desfășurat de o societate de ameliorare în sensul articolului 2 alineatul (5) din Regulamentul (UE) 2016/1012 sau de o autoritate competentă în conformitate cu articolul 38 din regulamentul respectiv; și
                                                         
                                                      
                                                            —
                                                         
                                                         
                                                            frecvența alelei ARR în cadrul rasei respective este mică.
                                                         
                                                      
                                          
                                                4.3.
                                             
                                             
                                                Deplasarea animalelor din exploatație este permisă în scopul distrugerii lor sau pentru a fi transportate direct în scopul sacrificării pentru consum uman sau respectă următoarele condiții:
                                                
                                                            (a)
                                                         
                                                         
                                                            berbecii și oile cu genotip ARR/ARR și caprinele care poartă cel puțin una dintre alelele K222, D146 sau S146 pot fi mutate din exploatație pentru orice scopuri, inclusiv pentru reproducție, cu condiția să fie mutate în alte exploatații care fac obiectul măsurilor în conformitate cu punctul 2.2.2 litera (c) (opțiunea 2) sau punctul 2.2.2 litera (d) (opțiunea 3);
                                                         
                                                      
                                                            (b)
                                                         
                                                         
                                                            dacă statul membru decide astfel, mieii și iezii pot fi mutați într-o altă exploatație de pe teritoriul său numai în scopul îngrășării înainte de sacrificare, dacă se respectă următoarele condiții:
                                                            
                                                                        —
                                                                     
                                                                     
                                                                        exploatația de destinație nu conține alte ovine sau caprine decât cele care sunt îngrășate înainte de sacrificare;
                                                                     
                                                                  
                                                                        —
                                                                     
                                                                     
                                                                        la sfârșitul perioadei de îngrășare, mieii și iezii sunt transportați direct la un abator situat pe teritoriul aceluiași stat membru pentru a fi sacrificați înainte de a împlini vârsta de 12 luni.
                                                                     
                                                                  
                                                      
                                          
                                                4.4.
                                             
                                             
                                                Statul membru asigură faptul că nu se expediază din exploatație material seminal, embrioni și ovule.
                                             
                                          
                                                4.5.
                                             
                                             
                                                În cursul sezonului de fătare este interzisă utilizarea în comun a pășunilor de către toate ovinele și caprinele din exploatație cu ovinele și caprinele din alte exploatații.
                                                În afara sezonului de fătare, utilizarea în comun a pășunilor se supune restricțiilor care urmează să fie stabilite de către statul membru, după o analiză temeinică a tuturor factorilor epidemiologici.
                                             
                                          
                                                4.6.
                                             
                                             
                                                Restricțiile stabilite la punctele 4.1‐4.5 se aplică pentru o perioadă de doi ani de la depistarea ultimului caz de EST care nu este un caz de scrapie atipică, în exploatațiile în care a fost pusă în aplicare opțiunea 3 prevăzută la punctul 2.2.2 litera (d). Dacă în cursul perioadei de doi ani este confirmat un caz de scrapie atipică, exploatația este, de asemenea, supusă măsurilor prevăzute la punctul 2.2.3.”
                                             
                                          
                              
                  
                        3.
                     
                     
                        În anexa VIII, punctul 4.1 al secțiunii A din capitolul A se modifică după cum urmează:
                        
                                    (a)
                                 
                                 
                                    la litera (a), punctul (iii) se înlocuiește cu următorul text:
                                    
                                                „(iii)
                                             
                                             
                                                în cazul ovinelor, să aibă genotipul proteinei prionice ARR/ARR și, în cazul caprinelor, să poarte cel puțin una dintre alelele K222, D146 sau S146, cu condiția ca ele să nu provină dintr-o exploatație care face obiectul restricțiilor prevăzute în anexa VII capitolul B punctele 3 și 4.”;
                                             
                                          
                              
                                    (b)
                                 
                                 
                                    la litera (b), punctul (iii) se înlocuiește cu următorul text:
                                    
                                                „(iii)
                                             
                                             
                                                în cazul ovinelor, să aibă genotipul proteinei prionice ARR/ARR și, în cazul caprinelor, să poarte cel puțin una dintre alelele K222, D146 sau S146, cu condiția ca ele să nu provină dintr-o exploatație care face obiectul restricțiilor prevăzute în anexa VII capitolul B punctele 3 și 4.”;
                                             
                                          
                              
                                    (c)
                                 
                                 
                                    la litera (d), punctele (i), (ii) și (iii) se înlocuiesc cu următorul text:
                                    
                                                „(i)
                                             
                                             
                                                rasa la care aparțin animalele este una pe cale de dispariție;
                                             
                                          
                                                (ii)
                                             
                                             
                                                animalele sunt înscrise într-un registru genealogic al respectivei rase în statul membru de expediere. Acest registru genealogic este stabilit și menținut de o societate de ameliorare, recunoscută în conformitate cu articolul 4 alineatul (3) din Regulamentul (UE) 2016/1012 sau de o autoritate competentă a statului membru respectiv, în conformitate cu articolul 38 din regulamentul respectiv. Animalele trebuie, de asemenea, înregistrate într-un registru genealogic pentru rasa respectivă în statul membru de destinație. Acest registru genealogic este, de asemenea, înființat și menținut de o societate de ameliorare, recunoscută în conformitate cu articolul 4 alineatul (3) din Regulamentul (UE) 2016/1012, sau de o autoritate competentă a statului membru respectiv, în conformitate cu articolul 38 din regulamentul respectiv;
                                             
                                          
                                                (iii)
                                             
                                             
                                                în statul membru de expediere și în statul membru de destinație, societățile de ameliorare sau autoritățile competente menționate la punctul (ii) desfășoară un program de ameliorare care vizează conservarea rasei respective;”;
                                             
                                          
                              
                                    (d)
                                 
                                 
                                    la litera (d), primul și al doilea paragraf de la subpunctul (v) se înlocuiesc cu următorul text:
                                    „după intrarea în exploatația beneficiară din statul membru de destinație a animalelor care nu îndeplinesc cerințele prevăzute la literele (a) sau (b), circulația tuturor ovinelor și caprinelor din exploatația respectivă se restricționează în conformitate cu anexa VII capitolul B punctul 3.4, pentru o perioadă de trei ani. În cazul în care statul membru de destinație are un risc neglijabil de scrapie clasică sau are un program național aprobat de control al scrapiei, această restricție se menține pe o perioadă de șapte ani.
                                    Prin derogare de la primul paragraf al prezentului punct, o astfel de restricție în ceea ce privește comerțul în interiorul Uniunii sau circulația animalelor în interiorul statului membru nu se aplică animalelor care aparțin unei rase pe cale de dispariție, care sunt destinate unei exploatații în care se află această rasă pe cale de dispariție. Rasa face obiectul unui program de ameliorare care vizează conservarea rasei și care este desfășurat de o societate de ameliorare în sensul articolului 2 alineatul (5) din Regulamentul (UE) 2016/1012 sau de o autoritate competentă în conformitate cu articolul 38 din regulamentul respectiv.”
                                 
                              
                  
               (*1)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).
            
               (*2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
            
               (*3)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
            
               (*4)  Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (JO L 229, 1.9.2009, p. 1).
            
               (*5)  Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).
            
               (*6)  Regulamentul (UE) 2016/1012 al Parlamentului European și al Consiliului din 8 iunie 2016 privind condițiile zootehnice și genealogice aplicabile ameliorării animalelor de reproducție de rasă pură, a porcilor de reproducție hibrizi și a materialului germinativ provenit de la acestea, comerțului cu acestea și introducerii lor în Uniune și de modificare a Regulamentului (UE) nr. 652/2014 și a Directivelor 89/608/CEE și 90/425/CEE ale Consiliului, precum și de abrogare a anumitor acte în sectorul ameliorării animalelor («Regulamentul privind ameliorarea animalelor») (JO L 171, 29.6.2016, p. 66).”;»